b'\n_START_ARTICLE_\nPrekop (Majcen)\n_START_SECTION_\nVsebina\n_START_PARAGRAPH_\n1. dejanje: Na Barju ljudje neznansko trpijo zaradi vlage in mo\xc4\x8de. Voda zaliva hi\xc5\xa1e, pokopali\xc5\xa1\xc4\x8de, povzro\xc4\x8da bolezni, a nih\xc4\x8de ni\xc4\x8d ne ukrene. Tedaj prideta v kr\xc4\x8dmo Kamila in \xc4\x8cop. \xc4\x8cop je osu\xc5\xa1evalec mo\xc4\x8dvirij, Kamila njegov navdih. Doma je z Barja in je pripeljala \xc4\x8copa sem, da vidi to mo\xc4\x8dvirje, a no\xc4\x8de, da bi jo ljudje spoznali. \xc4\x8cop se ogreje za delo, na\xc4\x8drtuje prekop, ki bi odvajal odve\xc4\x8dno vodo. Toda kmetje so nezaupljivi, tudi elita je brezbri\xc5\xbena in letargi\xc4\x8dna, vsi se dr\xc5\xbeijo znanega. \xc4\x8cop nima volje, da bi se bodel s to trdoglavostjo, in sklene oditi, a Kamila ga prepri\xc4\x8da, naj na\xc4\x8drte po\xc5\xa1lje na gubernijo._NEWLINE_2. dejanje: Kmetje na vso mo\xc4\x8d nasprotujejo \xc4\x8copu, njegovi na\xc4\x8drti pa so odobreni z najvi\xc5\xa1jega mesta. Juritsch pride, da bi razglasil odlok o razlastitiv zemlje, toda njegov avtoritativni nastop kmetov ne prepri\xc4\x8da. Zorn odkrije, da je Kamila vnukinja \xc5\xa0otarja, posebne\xc5\xbea in \xc4\x8dudaka, ki \xc5\xbeivi z barjem tesno povezan. Kamilina lepota pa to, da ni poro\xc4\x8dena s \xc4\x8copom, jezi \xc5\xa1e posebej \xc5\xbeenske. Tudi kmetje se groze\xc4\x8de zbirajo pod vodstvom Mo\xc4\x8dilarja._NEWLINE_3. dejanje: Kamlia svari \xc4\x8dopa, da znajo biti barjanci v svoji jezi nevarni. \xc4\x8cop pokli\xc4\x8de na pomo\xc4\x8d delavce, Juritsch po\xc5\xa1lje po vojake. V bajti se znajdeta tudi \xc5\xbeupnik in Brus. Po vasi vre, pripravlja se prava revolucija. Pandur ujame Mo\xc4\x8dilarja in ga pripelje v bajto na zasli\xc5\xa1anje. Mo\xc4\x8dilar grozi, med kmeti je lin\xc4\x8darsko razpolo\xc5\xbeenje; ko obkolijo hi\xc5\xa1o, je Juritscha skoraj konec od strahu. \xc4\x8cop zaupa Brusu na\xc4\x8drte, sam pa se spusti v boj, da bi odvrnil pozornost od kmetov; bije se kot pravi pretepa\xc4\x8d in kmete s svojim pogumom in drznostjo premaga._NEWLINE_4. dejanje: Dela na prekopu hitro napredujejo, kmetje se pridru\xc5\xbeujejo delavccem, priganja jih hrepenenje po zemlji, ki se ponekod \xc5\xbee ka\xc5\xbee iz mo\xc4\x8dvirja, navdu\xc5\xa1ujejo se nad in\xc5\xbeenirjem. Le \xc5\xbeenske so \xc5\xa1e zmerom sovra\xc5\xbene Kamili, ta je iz njihovega sveta, pa vendar vanj ne spada; ko Kamila zaple\xc5\xa1e ob zvokih \xc5\xa0otarjeve pi\xc5\xa1\xc4\x8dalke, jo prav zasovra\xc5\xbeijo. \xc5\xa0otar se prekopu ne umakne do zadnjega in ko mu podrejo ko\xc4\x8do, mu po\xc4\x8di srce._NEWLINE_5. dejanje: Prekop je zgrajen, hvale\xc5\xbeni ljudje zdaj ne pustijo \xc4\x8copa nikamor, \xc5\xa1e za \xc5\xbeupana ga ho\xc4\x8dejo. \xc4\x8cop omahuje, rad bi se kon\xc4\x8dno ustalil, \xc4\x8duti se zavezanega barjancem. Kamila spozna, da ni ve\xc4\x8d potrebna: \xc4\x8copu je bila\xc2\xa0\xc2\xbbmetulj\xc4\x8dek\xc2\xab, njegov navdih, princip potepanja, iskanja, ki se ne more nikjer ustaliti. Ko novi prekop slovesno odprejo in izro\xc4\x8dijo \xc4\x8copu venec, se Kamila vr\xc5\xbee v vodo.'